|  |  |
| --- | --- |
| ***Kristi åpenbaringsdag – Søndag 7. januar 2018*** | |
| *Jes 49,1–7* | *Et lys for folkeslag* |
| *Rom 15,4–6* | *Håp som skriftene gir* |
| *Luk 2,40–52* | *Jesus som tolvåring i tempelet* |

## «Meir himmel på jord» - openbaringa og oppdraget

Jesu openbaringsdag er startpunktet på openbaringstida i kyrkjeåret. Ei tid som står i forlenginga av julefeiring og fest. Ei tid som speglar seg i Stefanusdagen 2. juledag som ber bod om at trusfridom og menneskerettar er tett knytt til det kristne vitnesbyrdet, til det å dele liv og tru. Trygt for oss, langt meir risikabelt for andre.

Openbaringstida i kyrkjeåret er knytt til misjon. Misjon er å gi seg i kast med eit oppdrag, Guds eige oppdrag som blir openbart for oss når Jesus openbarar seg. Det blir klart for oss kven Jesus er og kva oppdraget er: Å elske Gud og tene nesten vår. Kristendom handlar om begge deler.

I Den norske kyrkja brukar vi sjeldan ord som misjonsstrategi, men både trusopplæringsreform og dåpssatsing gir lite meining om ikkje målet er misjonalt: Å dele evangeliet og å invitere folk med til å skape «meir himmel på jorda» (jf. Dnk sitt visjonsdokument).

Openbaringstida forsøker å svare på kven den vesle guten fødd julenatt, er. Vi får nokre hint i dagsens tekst som vi skal sjå på i eit barneteologisk perspektiv med føremålet å få fram nokre missiologiske poeng.

## Jesus som tolvåring i tempelet

Teksten vår kjem i forlenginga av verdas mest kjende fødselsforteljing og forteljinga om Jesu spedbarnstid knytt til jødiske skikkar som omskjering og reinskapsritual. Lukas fortel at Jesus var tolv år denne påska, han var altså eit barn som enno ikkje hadde rettane til ein vaksen mann. Det fekk han først som 13-åring ved bar mitzva. Bar mitzva betyr ein son som er forplikta, og er namnet på ein jødisk gut som etter å ha fylt 13 år, pluss ein dag, blir ein fullverdig medlem av den jødiske fellesskapen. Då får han alle religiøse rettar, som det å bli telt med i ei bønegruppe (minyan) og å lese frå Tora-rullane under gudstenesta, og blir underlagd alle dei religiøse pliktane i tråd med den religiøse lova.

### Jesus gir grunn til undring

På veg heim frå påskefeiringa i Jerusalem oppdagar foreldra at Jesus manglar i reisefølget. Først etter tre dagar finn dei han att. Det må ha vore litt av ei påkjenning for foreldra ikkje å vite kvar han var. Dei finn han i tempelet, blant lærarane.

Lærarane som sit i tempelet og høyrer på Jesus – Lukas seier at Jesus *lytta*, *spurde* og *svara*, med andre ord tok han del i samtalen på like fot med dei vaksne – undra seg over «kor klok Jesus var og kor godt han svara». For foreldra verkar det vere annleis, dei er «slegne av undring» fordi han blei igjen i Jerusalem. Det er ikkje vanskeleg å førestille seg kor fortvilt og sinte dei må ha vore. Og som om ikkje det var nok, verkar det ikkje som om Jesus tar innover seg kva han har gjort, men utbryt: «*Kvifor leita de etter meg? Visste de ikkje at eg må vera i huset åt Far min*?».

### Dei namngitte barna – Jesus og Samuel

Preiketeksten i dag er særeigen. I heile bibelen finst berre to stader kor barn er namngitt og har status som aktør i forteljinga. Den eine er forteljinga om Samuel i tempelet (1. Sam 1-3) og den andre er teksten vår om Jesus. Som småbarnsmor oppdaga Dagny Kaul at «*barnet var stengt ute av teologien*». Dette fekk stor betydning for hennar akademiske virke og ho har jobba teologisk med å gjere barnet til subjekt i teologien og ikkje berre eit objekt, eit førebilde for vaksne si tru. Kaul samanliknar forteljinga om Samuel og forteljinga om Jesus med utgongspunkt i spørsmålet om kva barnet sitt Gudsforhold har å seie for barnet sjølv?

### Samuel – det lydige, usynlege barnet

I forteljinga om Samuel møter vi eit barn som veks opp utan nær kontakt med familie, i tempelteneste i lag med ein gamal mannleg prest. Han får i oppgåve å formidle harde domsord frå Herren til formyndaren sin. Vi får ikkje vite noko om Samuel sine eigne opplevingar av situasjonen. Det er det ideelle barnet vi møter, eit barn som ikkje gjer opprør, eit barn utan eiga stemme, eit usynleg barn, seier Kaul og poengterer at Samuel ikkje kjenner igjen Guds stemme, men at det er den vaksne som lærer Samuel å høyre Guds stemme og korleis respondere.

### Jesus – det ulydige, synlege barnet

I forteljinga om Jesus møter vi derimot eit barn som bryt med dei opplagte rammene for korleis barn skulle oppføre seg. Lukas skriv at lærarane i tempelet undra seg, det ville han neppe gjort viss Jesus berre svara på *deira* spørsmål og ikkje sjølv gav uttrykk for sine perspektiv på ting. Lærarane fekk med andre ord eit innspel til eigne tankar i det barnet gir dei nye perspektiv på religionen, kommenterer Kaul. Lukas fortel vidare om forundra foreldre. Jesus sjølv er derimot ikkje forundra, han har ei klar oppleving av kvifor han berre *måtte* vere i tempelet: Jesus identifiserer tempelet som «huset åt Far min». Tolvåringen som vi møter her, er eit barn med ei stemme, han er ulydig, han spør foreldra i nærleiken av andre vaksne, kvifor dei ikkje forstår nokon ting (gjenkjennbart for dagsens tweens- og tenåringsforeldre, vil eg tru) og han er tydeleg på Gudsrelasjonen sin.

### Tolvåringen er Messias

Teksten er altså særeigen. Tradisjonelt er han viktig fordi det for lesaren er openbart at Jesus er ein vanleg tolvåring og samtidig annleis. Det er eit sentralt kristologisk vers, vi anar litt av kva vi har i vente utover i evangeliet: Jesus har noko å seie oss, det skjer noko heilt nytt i og med han. Det er ikkje berre den vaksne Jesus som er «sann Gud og sant menneske», det var allereie tolvåringen Jesus. Evangeliet er ope og tilgjengeleg også for det umyndige barnet, med andre ord er det ope for alle.

### Ein universell bodskap

Leseteksten frå Jesaja dannar bakteppet til forteljinga om Jesus i tempelet. Det er litt av eit lerret som blir spent opp i denne Messiasprofetien. Ikkje berre for nokre få, men for alle (uansett kjønn, hudfarge, nasjonal eller etnisk opprinnelse, språkleg eller religiøs tilhøyrsle, funksjonshemming, seksuell legning, *alder* eller andre forhold) er Jesus lys. Det er sagt: «*Eg gjer deg til lys for folkeslag så mi frelse kan nå til enden av jorda*» (Jes 49, 6). Og dette er (misjons)oppdraget Jesus inviterer oss til å delta i (Luk 4, 18f / Jes 61, 1f)):

Herrens Ande er over meg,

for han har salva meg

til å forkynna ein god bodskap for fattige.

Han har sendt meg for å ropa ut

at fangar skal få fridom

og at blinde skal få sjå,

for å setja undertrykte fri

og ropa ut eit nådeår frå Herren.

### Å ordne livet sitt etter evangeliet

Forfattaren Lukas er ein god forteljar og han brukar desse eigenskapane til å få fram den teologiske bodskapen i forteljinga si. I evangeliet er Guds frelseplan presentert som ei fortsetjing og ikkje som eit brott med den jødiske tradisjonen, på ein måte som peikar framover og visar at historia held fram. I følge Joel B. Green gjer Lukas dette «…with the result that Luke's audience is challenged to discern the purpose of God in order that they may embrace it and order their lives around it». Å ordne livet sitt etter evangeliet, dét tru eg at det blir «meir himmel på jorda» av.

## Val av salmar

Kristiopenbaringsdag har 5 salmar i salmeboka. Fleire av dei forbind vi med julehøgtida, det blir rett og slett litt julestemning denne dagen. I tråd med det universelle, missiologiske perspektivet denne dagen, kan ein elles velge salmar frå ulike verdsdelar som kvar for seg peikar på ulike sider ved Jesus som verdsens lys og oppdragsgivar.